'ทีเคเงินทันใจ'ลุยนาโนฯ
กลุ่มฐิติกรเปิดตัวบริษัท ทีเค เงินทันใจ ทำธุรกิจนาโนไฟแนนซ์ ประเดิม 10 สาขา
10 มี.ค. 2559

กลุ่มฐิติกรเปิดตัวบริษัท ทีเค เงินทันใจ ทำธุรกิจนาโนไฟแนนซ์ ประเดิม 10 สาขา
น.ส.ปฐมา พรประภา ประธานบริษัท ทีเค เงินทันใจ เปิดเผยว่า กลุ่มบริษัท ฐิติกร (TK) ผู้นำในธุรกิจเช่าซื้อรถจักรยานยนต์รายใหญ่ ได้ตั้งบริษัท ทีเค เงินทันใจ ขึ้น ด้วยทุนจดทะเบียน 50 ล้านบาท เพื่อทำธุรกิจนาโนไฟแนนซ์ โดยช่วงแรกจะเริ่มให้บริการเฉพาะลูกค้าประวัติดีของฐิติกรก่อนหากได้รับการตอบรับดีก็จะขยายตลาดเพิ่ม
น.ส.ปฐมา กล่าวว่า บริษัทเร่งปรับปรุงระบบซอฟต์แวร์ โดยจะพัฒนาให้เหมาะสมกับธุรกิจนาโนไฟแนนซ์ เริ่มทดลอง 10 สาขานำร่องก่อน เพื่อทดสอบระบบถ้าได้รับผลตอบรับดีในอีก 1-2 ไตรมาส พร้อมขยายให้ครบทุกสาขาในประเทศ นโยบายปล่อยกู้ใช้นโยบายเดียวกับฐิติกร
“ฐิติกรมีฐานข้อมูลลูกค้าคุณภาพดีประมาณ 3 ล้านราย ซึ่งมีวินัยในการชำระเงินอย่างเคร่งครัด โดยลูกค้ากลุ่มนี้จะสามารถเข้าถึงแหล่งเงินทุนได้ง่ายขึ้นเพื่อการประกอบอาชีพ โดยแต่ละรายสามารถกู้ได้ถึง 1 แสนบาท และกฎหมายกำหนดให้เรียกเก็บค่าธรรมเนียมและดอกเบี้ยไม่เกิน 36% ต่อปี” น.ส.ปฐมา กล่าว
ด้าน นายประพล พรประภา กรรมการผู้จัดการ บริษัท ทีเค เงินทันใจ กล่าวว่า บริษัทมีเป้าหมายว่า บริษัท ทีเค เงินทันใจ จะมีส่วนร่วมในการกระจายเม็ดเงินสู่ธุรกิจรากหญ้าเพื่อกระตุ้นเศรษฐกิจของประเทศและลดปัญหาหนี้นอกระบบ ในขณะที่การดำเนินธุรกิจนาโนไฟแนนซ์จะเพิ่มต้นทุนการบริหารจัดการเพียงเล็กน้อย เนื่องจากฐิติกรมีฐานข้อมูลลูกค้ามากกว่า 3 ล้านราย และมีสาขา 92 แห่งใน 54 จังหวัด
ปัจจุบัน ฐิติกรมีบริษัทลูก 2 บริษัทในประเทศกัมพูชาและลาว ให้บริการลูกค้าเช่าซื้อรถจักรยานยนต์ทั่วประเทศเกือบ 3 แสนราย โดยขณะนี้กำลังเร่งเปิดเพิ่มอีก 2 สาขาในกัมพูชา